雜詠十首酬汪鎮卿  其三
作者：林景熙
朝代：宋

paragraphs: 老來屏人事，北窗寄高眠。
飄颻御風遠，銀闕開九天。
虎豹不見嗔，豈予有仙緣。
玉座覆紅雲，香爐霏紫烟。
黄冠立小兆，冉冉導我前。
下土蟣虱臣，微衷懷欲宣。
兵戈幸休息，饑饉方連綿。
洪惟大生德，寔制水旱權。
願言回哀眷，與世蘇倒懸。
皇靈閔臣請，曰其啟豐年。
再拜謝闕下，回飈墮林泉。
夜雷聲殷殷，甘澤朝盈田。
沈思喜且驚，魂交非偶然。
士抱當世憂，天猶爲之憐。
况此咎證臻，庸非燮理愆。
貞觀有房杜，斗米曾三錢。